J E G Y Z Ő K Ö N Y V

Készült: Újszász Város Képviselő-testület 2002. december 10-én tartott ülésén.

Jelen vannak: Molnár Péter polgármester, Dr Baky Endre, Battyányi Józsefné, Bálint Ferenc, 
             Bogárné Simon Klára, Fehér János, Földi Lászlóné, Kaló Istvánné, Mérész József, 
             Petrik Ferenc, Répási Csabáné Tóth Rozália, Rózsa György, Dr Szóró Magdolna és 
             Szabó Győző képviselők.

Meghívottak közül jelen vannak: Mátrahegyi Tamásné jegyző, Kónyár Zsigmondné pénzügyi 
             osztályvezető.

Molnár Péter polgármester: Köszönti a megjelenteket. Megállapítja, hogy a 14 képviselő közül 13 fő jelen van, így az ülés határozatképes, és azt megnyitja. Tájékoztatja a képviselőket, hogy Szabó Győző képviselő késését előre bejelentette.
Javaslatot tesz az ülés napirendi pontjaira, mely a meghívóban feltüntetett tartalomtól eltérően annyiban változna, hogy a 4. napirendi pont kerülne elsőnek megtárgyalásra, az 1. napirendi pont kerülne harmadik helyen megtárgyalásra és a 3. napirendi pont kerülne utoljára megtárgyalásra. Kéri a képviselő-testületet, hogy a napirendi pontokkal kapcsolatban szavazzanak. 
A képviselő-testület a javasolt napirendi pontokat egyhangúlag (13 igen szavazattal) elfogadja, és az ülésre felveszi.

1.	Napirendi pont megtárgyalása:
(A háziorvosi és a védőnői körzetek kialakításáról szóló rendelet-tervezet a jegyzőkönyv mellékletét képezi.)

Molnár Péter polgármester: Üdvözli Molnár Dezsőné védőnőt. Felkéri Mátrahegyi Tamásné jegyzőt, hogy az előterjesztéssel kapcsolatban tájékoztassa a képviselő-testület tagjait.

Mátrahegyi Tamásné: Elmondja, hogy a háziorvosi körzetek 1996. évben határozatban kerültek kialakításra. Történt egy törvénymódosítás, amely előírja, hogy a képviselő-testület a háziorvosi körzetekhez tartozó ellátási területet rendeletben szabályozza. E tekintetben a fogorvosi körzeteket is háziorvosi körzeteknek kell tekinteni. Pontosítva lett a körzethez tartozó utcák száma, így a kimaradt utcák is besorolásra kerültek. A védőnői szolgálattal kapcsolatban elmondja, hogy eddig három védőnői körzet működött Újszászon. A jogszabály értelmében azonban a 4 háziorvosi szolgálathoz 4 védőnői körzetet lehet kialakítani, plusz egy iskolaorvosi védőnői körzetet. Az előterjesztésben szereplő védőnői körzet területileg nem fedi a háziorvosi körzetet. A rendelet-tervezet a védőnő írásos előterjesztése alapján készült el.

Molnár Péter polgármester: Kéri a Szociális, Egészségügyi és Foglalkoztatatási Bizottság elnökét, hogy tájékoztassa a testületet a bizottságon véleményéről.

Földi Lászlóné: Elmondja, hogy a bizottság a rendelet-tervezetet elfogadásra javasolja.

Molnár Péter polgármester: Kéri a testület tagjait, hogy tegyék meg hozzászólásaikat.

H o z z á s z ó l á s o k

Petrik Ferenc: Szeretné megtudni, hogy melyik körzetet melyik védőnő vezeti.

Molnár Dezsőné: Elmondja, hogy jelenleg is négy körzet van, csak nem olyan területi felbontásban működik. A 4. körzetet Kelemen Dóra látja majd el, aki Szandaszőllősről jár át Újszászra, augusztus 1-jétől állt munkába. Az 1. 2. 3. körzetet maga látja el, ami hosszú távon nem tartható fenn. A javaslata, hogy helyi védőnő fog végezni, talán fel kellene venni velük a kapcsolatot, hogy szeretnének-e itt dolgozni. A mostani területfelosztás számszakilag is megfelelő. Véleménye szerint a helybéli leendő védőnőknek biztosítani kellene ezt az állást. Kéri, hogy a helyettesítésért járó megfelelő finanszírozás kérdésében történjen egyeztetés. Mindenféle kinevezés és megbízás nélkül végzi a helyettesítést. Ez akkor jelent nagy problémát, hogy ha esetleg baj történik. A jelentéseket éves szinten kell leadni, amiben a négy körzetet kell beleintegrálni a három körzetbe. Ez bonyolult munka és időarányosan egy emberre hárul. 

Rózsa György: Kérdezi, hogy az intézmények, általános iskola, óvoda melyik védőnői körzethez tartozna?

Molnár Dezsőné: Arra kaptak az ÁNTSZ-től engedélyt, hogy kialakítható és meghirdethető az álláshely, ha van, aki ellátja. Így jött Mucza Gáborné, aki az 1. körzet védőnője, GYES-en van, és 4 órában ellátná az összes oktatási intézmény védőnői feladatát. Ez önálló iskola-védőnői állás. 

Kaló Istvánné: Folyamatban van a 4. körzet engedélyeztetése, amire 60 napos ügyintézés várható.

Molnár Dezsőné: Kelemen Dóra már elláthatja a körzetét egyedül, de helyettesíteni nem helyettesíthet. Amíg a helyi védőnők végeznek, addig helyettesítésre ki lehetne írni pályázatot. Egy körzetet szívesen vállal a sajátja mellett, de a 3. körzet ellátására mindenképpen szükség van. 

Bogárné Simon Klára: Sürgősen helyre kell állítani az anyagi megbecsülését. Hónapokon keresztül plusz juttatás nélkül dolgozott.

Battyányi Józsefné: Tudja, hogy milyen az, mikor kerékpárral ki kell menni a házakhoz bármilyen is az időjárás. Lehetne-e kérni, hogy amikor jeges az út, akkor sürgős esetben az autó kivigye a kismamához.

Mérész József: Véleménye szerint is mindenképpen honorálni kellene a munkáját. Szolgálati kerékpárra is szükség van.

Molnár Péter polgármester: Elmondja, hogy ebben a tárgykörben még az idei évben döntés születik. A helyettesítés és a helyettesítési összeg felülvizsgálata megtörténik. Mivel több hozzászólás nem hangzott el, kéri a testületet, hogy a háziorvosi körzetek kialakításáról szóló rendelet-tervezettel kapcsolatban szavazzanak.

A képviselő-testület 13 igen szavazattal, ellenszavazat és tartózkodás nélkül megalkotja

Újszász Város Önkormányzat
17/2002. (XII. 11.) számú rendeletét

a működtetési jog alapján végezhető önálló
orvosi tevékenység háziorvosi körzeteiről.

A rendelet teljes szövegét a jegyzőkönyv
……….. sz. melléklete tartalmazza.

Molnár Péter polgármester: Kéri a képviselő-testületet, hogy a védőnői körzetek kialakításáról szóló előterjesztéssel kapcsolatban szavazzanak.

A képviselő-testület 13 igen szavazattal, ellenszavazat és tartózkodás nélkül az alábbi határozatot hozza:

89/2002. (XII. 10.) számú h a t á r o z a t

Újszász Város Védőnői körzet kialakításáról. 

Újszász Város Képviselő-testülete a védőnői szolgálathoz tartozó ellátási körzet területét az alábbiak szerint határozza meg:
      
I.sz. védőnői körzet: 

Vágóhíd út, Nagy út, Bercsényi út, Bethlen G. út, Batthyány út, Szeles út Bocskai út, Tápiógyörgyei út, Deák F. út, Jókai út, József A. út, Szent István tér, Vörösmarty út, Kossúth L. út, Bajcsy Zs. út, Kárpát út, Wesselényi út, Szabadság tér, Dózsa Gy. út, Egység út, Baross út, Attila út, Kolozsvári krt. az Erkel F. útig, Katona J. út az Erkel F. útig, Csók út, Toldi út, Damjanich út, Vásár út, Viola út.

II. sz. védőnői körzet: 

Erkel F. út, Vasút út, Abonyi út, Mikszáth K. út, Galamb út, Tavasz út, Ősz út, Tél út, Nyár út, Tambura köz, Nap út, Mező út, Alkotmány út, Határ út, Május l. út, Táncsics M. út, Szarvashalom út, Nefelejcs út, Ady E. út, Iskola út, Arany J. út, Gyöngyvirág út, Csillag út.

III. sz. védőnői körzet:

zászberki út, Kiss E. út, Zagyva út, Dankó P. út, Horgász út, Védgátsor, Szondi út, Rákóczi út, Bajza út, Szilágyi út, Bakó út, Munkás út, Árpád út, Dessewffy út, Petőfi út.

IV. sz. védőnői körzet: 

Mátyás út, Sólyom út, Fecske út, Felszabadulás út, Keskeny út, Zrínyi út, Hóvirág út, Béke krt., Orgona út, Jász út, Holló út, Mátyás király út, Esze T. út, Szekszárdi út, Kolozsvári krt. az Erkel F. úttól, Szent László tér, Kölcsey út, Lehel út, Akácfa út, Hunyadi út, Erzsébet krt. Brassói út, Báthory út, Széchenyi út, Kastély út, Maros út, Dob út, Álmos út, Mohácsi út, Hold út, Bem út, Rózsa út, Pálma út, Szigetvári út.

A Délibáb út, Liliom út, Pacsirta út, Pipacs út, Rövid út, Szegfű út, Vércse út, Pázmány út lakatlan.

Erről: 1./ Védőnői Szolgálat
          2./ Képviselő-testület tagjai,
          3./ Mátrahegyi Tamásné jegyző
                é r t e s ü l.-

2.	Napirendi pont megtárgyalása:
(Az önkormányzat gyermekjóléti és gyermekvédelmi feladatainak ellátásáról szóló előterjesztés a jegyzőkönyv mellékletét képezi.)

Molnár Péter polgármester: Üdvözli Bakó Krisztián gyámhivatali vezetőt. Elismerését fejezi ki az előterjesztőnek. Az előterjesztés azoknak a képviselőknek is szól, akik most kerültek a testületbe. Nem gondolta ő sem, hogy ekkora mérvű feladatot végez a gyámügy. Kéri a képviselő-testület tagjait, hogy tegyék meg hozzászólásaikat.

H o z z á s z ó l á s o k

Petrik Ferenc: Kiválónak minősíti a beszámolót, ha a gyámhivatalnál és a gyermekjóléti szolgálatnál dolgozók is ilyen szintű munkát végeznek, akkor meg kell becsülni őket. A testületnek az a feladata, hogy a feltételeket biztosítsa a munkavégzéshez. Kérdezi, hogy a gyermektartásdíj megelőlegezése előtt a behajtások sikeresek-e, elvégzi-e valaki a behajtást. Van olyan is, mikor a gyermek panaszkodik a szülőre? A vidékről ide költöző családok hová költöznek?

Bakó Krisztián: Állandó végrehajtási eljárás van folyamatban a tartásdíjt nem fizetők ellen. A gyermektartásdíjat megelőlegezni csak abban az esetben lehet, ha eredménytelen volt a végrehajtás. A kötelezett lakóhelye szerint illetékes jegyző számontartja minden hónapban ezt az összeget, mely adók módjára behajtásra kerül. A törvény kifejezetten előírja, hogy a gyermeket külön is meg kell hallgatni. A gyermeknek meg van a külön joga a törvény szerint. Az ide költöző családok rossz körülmények közé kerülnek Újszászra. Úgy gondolják, hogy itt könnyebb a megélhetés, így a városokból ide költöznek. Az úgynevezett szocpolos házakkal mostanában nincs probléma, ez inkább három éve volt a jellemző.

Mérész József: Jónak tartja a beszámolót, átfogó és lényegre törő. Kérdezi, hogy konkrétan hány fő látja el a törvényben előírt feladatokat, szakdolgozókra gondol. Szükség lenne elkülönített helyiségekre, és egy számítógépre is. 

Bakó Krisztián: A számítógépre nagy szükség volna a gyermekjóléti szolgálatnál, ez ma már egy alapvető dolog. A gyermekvédelmi törvény előírja az interjúszoba meglétét, hogy mát jelenléte nélkül lehessen elbeszélgetni az ügyféllel. Ezt úgy oldják meg, hogy addig a kollega kimegy az irodából.

Dr Szóró Magdolna: Örül annak, hogy van a gyámhivatal és a gyermekjóléti szolgálat, mivel van, hogy éjszaka kell igénybe venni a segítségüket. Lehet számítani rájuk, és ezért köszönetet mond. Elmondja, hogy mivel a saját számítógépe hamarosan felszabadul és a kapacitása is megfelelő, felajánlja a gyermekjóléti szolgálatnak.

Molnár Péter polgármester: Köszöni a felajánlást.

Földi Lászlóné: Elmondja, hogy az adományok között valószínűleg számítógépek is lesznek, így ezeket is fel lehetne használni.

Battyányi Józsefné: Gratulál a beszámolóhoz. A munkájukat ismerik a körzetekben dolgozók. Köszöni a munkájukat.

Dr Baky Endre: Sok a gyámhivatal és a szolgálat feladata. Nagyon kényes dolgok, mikor 16-17 éves fiatal lány méhmagzatát kell képviselni. Nemcsak a gyermekek védelme a feladata, hanem azoknak a személyeknek is, akik gondokoltak, így például adásvételi szerződéseket hagynak jóvá. Köszöni a munkájukat. Nagy szükség volna a gyermekjóléti szolgálatnál a számítógépekre.

Bogárné Simon Klára: Magas színvonalon és minőségi munkát végeznek az itt dolgozók. A pedagógusok nevében is mondja, hogy nagy segítséget nyújtanak az ifjúságvédelmi munkában. Kérdezi, hogy az otthonteremtési támogatásnál mik azok a szigorú feltételek, és igénybe veszik-e ezt. Kérdezi, hogy van-e visszajelzés arról, hogy a védelembe vett gyermekeknél milyen javulás tapasztalható, orvosolható-e ez a probléma. Kérdezi, hogy a jogi tanácsadás a jövőben milyen módon fog történni. Az elmúlt évben volt egy szabadidős program azoknak a gyermekeknek a nyáron, akiknek nem volt biztosítva a szülői felügyelete. Ezt továbbra is támogatná.

Bakó Krisztián: Az otthonteremtési támogatásnál az a legnagyobb probléma, hogy a 18 éves fiatal kikerül az állami gondoskodásból és bizonyos feltételeknek kell megfelelnie ahhoz, hogy igénybe vehesse ezt a támogatást. Elsősorban az utógondozójával kell tartania a kapcsolatot, ami az esetek többségében nem valósul meg, megszűnik az utógondozása és így nem nyújthatja be a kérelmet. Készítenie kell egy költségvetési tervet a pénzfelhasználásról. Aki nem működik együtt az utógondozójával, az nem tudja ezt elkészíteni. Az is elriasztja a fiatalokat, hogy ez az összeg nincs akkora, hogy egy ingatlant tudjon érte vásárolni. Aki három évnél több időt töltött állami gondozásban, annak a mindenkori öregségi nyugdíjminimum összegét felszorozzák az évektől függően. Aki öt évig volt gondozásban, az körülbelül 900.000.-Ft-ot kap. Ebből az összegből nem lehet ingatlant vásárolni. Házastársi kapcsolatban esetleg ketten már tudnak valamit kezdeni. Kérelem is ritkán kerül beadásra. Ha az évek folyamán megtakarított pénz is beleszámítódik ebbe az összegbe. A környezeti veszélyeztetés kapcsán elmondja, hogy ha alapellátásba van véve a gyermek és a gyermekjóléti szolgálat családsegítője a látogatás során úgy látja, hogy a veszélyeztetés már nem áll fenn, akkor lezárja az ügyet. Az egészségügyi intézmények, oktatási intézmények jelzőrendszerként működnek, tehát a későbbi esetleges veszélyeztetésről ilyen formán ismét tudomást szerez a gyámhivatal és megteszi a szükséges intézkedést. Ha a védelembe vétel eredménytelen, súlyosabb esetben családból való kiemelésre is szükség lehet. Van olyan eset, amikor hatékonyan működik a védelembe vétel, de igazából a törvényi szabályozás szerint az alapellátásba vétel mögött nem áll igazi szankció, így az esetek jelentős részében a probléma akuttá válik. 

Földi Lászlóné: Az egészségügyi bizottság az adományokból próbálja a gyermekjóléti szolgálatot használt ruhákkal ellátni.

Molnár Péter polgármester: Elmondja, hogy december 1-jétől dr. Horváth Ferenc látja el a jogi tanácsadást a szolgálatnál szerződés alapján. Kérdezi, hogy volt-e korábban kapcsolat a cigány kisebbségi önkormányzattal, mivel a szociálisan hátrányos helyzetű gyerekek nagyrésze kisebbségből kerül ki.

Bakó Krisztián: Úgy látja, hogy országosan sem elterjedt az, hogy a civil szervezetek átvennék ezt a munkát. Helyettes szülői szolgálat egy helyen működik egyházi alapítvány keretében. Erről valószínűleg nem igazán tudnak a civil szervezetek. A kisebbségi önkormányzat elnökével eddig is heti kapcsolatban állt a gyámhivatal.

Molnár Péter polgármester: Mivel több hozzászólás nem hangzott el, kéri a testületet, hogy szavazzanak.

A képviselő-testület 13 igen szavazattal, ellenszavazat és tartózkodás nélkül az alábbi határozatot hozza:

90/2002. (XII. 10.) számú h a t á r o z a t

az önkormányzat gyermekvédelmi és gyermekjóléti feladatainak ellátásáról szóló beszámoló elfogadásáról.

Újszász Város Képviselő-testülete megtárgyalta az önkormányzat gyermekvédelmi és gyermekjóléti feladatainak ellátásáról szóló beszámolót, melyet jóváhagyólag e l f o g a d.

Erről: 1./ Gyámhivatal és Gyermekjóléti Szolgálat Vezetője
          2./ Jász-Nagykun-Szolnok Megyei Gyámhivatal Vezetője Szolnok,
          2./ Képviselő-testület tagjai,
          3./ Mátrahegyi Tamásné jegyző
               é r t e s ü l.-

3.	Napirendi pont megtárgyalása:
(A 2003. évi költségvetési koncepció a jegyzőkönyv mellékletét képezi.)

Molnár Péter polgármester: Kéri a Pénzügyi Bizottság elnökét, hogy az előterjesztéssel kapcsolatban tájékoztassa a testületet a bizottság javaslatáról.

Petrik Ferenc: A Pénzügyi Bizottság megtárgyalta a 2003. évi költségvetési koncepciót, melyet elfogadásra javasol a képviselő-testület felé.

Molnár Péter polgármester: Kéri a Kisebbségi Önkormányzat elnökét, hogy az előterjesztéssel kapcsolatban tájékoztassa a testületet a kisebbségi önkormányzat javaslatáról.

Kállai Csaba: A Kisebbségi Önkormányzat a 2003. évi költségvetési koncepciót megtárgyalta, és egyhangúan elfogadásra javasolja. 

Molnár Péter polgármester: Kéri a testület tagjait, tegyék meg hozzászólásaikat.

H o z z á s z ó l á s o k

Kaló Istvánné: Elmondja, hogy vannak ijesztő számok a koncepcióban. Ezek a számok egy nem jóváhagyott állami költségvetési tervezetből készültek, a koncepcióban hozzávetőleges számok szerepelnek. A segélyezési területen nem is tudtak mást beállítani, mint az előző évi szintet, mert a későbbiekben jóvá fogják hagyni Újszásznak a különböző normatívái alapján járó segélykeretet. Forráshiányos lesz a költségvetés. Amikor az állami költségvetést jóváhagyják, a normatívák meghatározásra kerülnek és a bevételi oldal ilyen szempontból össze fog állni. Látszódik a számítások alapján, hogy az állami költségvetés a normatívák növelésével nem finanszírozza le a közalkalmazottak 50%-os béremelését. Olyan tájékoztatást kaptak, hogy a rendszerben egy olyan keretet különített el az állami költségvetés, amelyre a közalkalmazotti bér különbözetet úgynevezett BÉRHIKI támogatás címén meg lehet igényelni. A koncepcióban bizonyos prioritási szempontok meghatározásra kerültek, ezért javasolja, hogy az iparűzési adó és a gépjárműadó fejlesztésekre fordítódjon. A közalkalmazotti bér és a jelenlegi működési terület meghatároz egy bér igényt, dologi előirányzatokra pedig marad ami marad. Ezek a prioritási szempontok olyan sorrendben kerültek kialakításra, melyeket a végleges költségvetésnél figyelembe kell venni. Alapszempont volt a jelenleg meglévő intézményhálózat működtetése. Most is történtek olyan intézkedések, amelyek takarékosabb megoldásokat ösztönöznek, vagy párhuzamosságokat szüntetnek meg. Az előterjesztésben a bizottság a szempontokat megfelelőnek tartotta.

Szabó Győző képviselő megérkezett.

Petrik Ferenc: A bizottsági ülésen is elmondta, hogy az utóbbi időben érdeklődéssel hallgatja a költségvetésről szóló vitákat, mivel az határozza meg a város létét. Mikor végigolvasta a költségvetési koncepciót, csodálkozott a 80 milliós hiánytól és a 30 millió forintos fejlesztési lehetőségtől. Ezen takarékossággal lehetne segíteni. Minden évben az intézményvezetők benyújtják a kívánságaikat. Erre most nincs lehetőség. Hatékony szakmai alapokra helyezett költségvetésre lesz szükség, hogy ez a költségvetés ne csak az alapvető feladatokra, intézménye működtetésére legyen elegendő, hanem elegendő legyen az újszászi emberek megelégedésére is. 

Mérész József: Úgy érzi, hogy meg lett szólítva. Meg lehet próbálni egy takarékosabb költségvetést leadni az intézmények részéről, és éveken keresztül egy intézményt sem fejleszteni. Az intézmény az önkormányzatnak önként vállalt feladata. A szociális otthon egy 220 férőhelyes állandóan működő intézmény. Annak idején létszámcsökkentéssel próbáltak csökkenteni a költségeken, de nem tudja, hogy az a bér mire lett fordítva. Nem lehet ennél jobban gazdálkodni, az intézmény az elmúlt évben 2 millió forintot költött, azon kívül semmilyen fejlesztés nem történt. Az idős embereknek nem lehet azt mondani, hogy takarékoskodjanak. Tarthatatlan lenne az intézményt nem fejleszteni.

Rózsa György: Elkészítették a 2003. évi költségvetési koncepció alapján a gimnázium saját költségvetését és próbálnak rajta korrigálni. A jövő évben az olyan családoknál, ahol 1-2 gyermek van, nincsen étkezési hozzájárulás, így ezt mind az önkormányzatnak kell kigazdálkodnia. Egyrészről növekedtek a támogatások, más területeken azonban lecsökkentek. Úgy gondolja, hogy az intézmények által igényelt költségek csökkenni fognak. Úgy gondolja, hogy az intézmények bizonyos fokú fejlesztésére volt pénz, nem elégséges összegben. Az intézmények működtetése feladata az önkormányzatnak. Úgy gondolja, hogy a költségvetést úgy kell elkészíteni, hogy az a hiány, ami Újszász várost terheli, legkisebb mértékű legyen. Mivel az önkormányzat egyik intézményét sem akarja feladni, így takarékos költségvetést kell készíteni. 

Bálint Ferenc: Részt vett a bizottság ülésén. Az intézmények pártján áll, de úgy gondolja, hogy a város is fejlesztésre szorul. Van még néhány ezer ember, akire vonatkozik a költségvetés. A város fejlődésének meg kell fogalmazódnia a költségvetésben. 

Bogárné Simon Klára: Úgy gondolja, hogy ha egy településen az intézményhálózat nem működik, akkor településen hiába van fejlődés. Véleménye szerint minden máshoz az intézmények működési feltételeinek biztosítása után kell kezdeni.

Földi Lászlóné: Részt vett a Pénzügyi Bizottság ülésén. Az a véleménye, hogy szoros a 2003. évi költségvetési helyzet. Nagyon sok a feladat, összességében 33 %-os a támogatás. Az elsődleges feladat az önkormányzat működőképessége. A munkahelyteremtés fontos a rászorult állampolgárok támogatás terén. Az iparűzési és a gépjárműadóból várható bevétel fejlesztésekre fordítható. A költségvetés elkészítésekor a fontossági sorrendet fel kell állítani. A szociális otthont kiemelten kellene kezelni ezeknél a feladatoknál. Meg kell vizsgálni a többi beruházási lehetőségeket. 

Dr Baky Endre: Egyetért azokkal, akik azt mondják, hogy az intézményeket működtetni kell, és azokkal is egyetért, akik a város fejlődését szeretnék. Munkahelyeket kell az önkormányzatnak teremtenie. Egy koncepciót, megegyezést kellene kialakítani az intézményvezetőkkel. Nemcsak az intézményeket, hanem Újszászt is fenn kell tartani. A költségvetésnél figyelembe kell venni a pályázatokat. Az intézmények már több mint 100 éves épületekben vannak. Az általános iskola kérdését kellene megoldani, mivel ezzel egyrészt épületek szabadulnának fel, amelyek más beruházásokra adnának lehetőséget.

Répási Csabáné Tóth Rozália: A takarékoskodás a fő szempont. Azt veszi észre, hogy néha a Bajcsy úti iskolában olyan meleg van, hogy az ablakok is nyitva vannak. Éves szinten jelentősebb összeget jelentene, hogy ha odafigyelnének ilyen dolgokra is. Azzal a sok papírral is lehetne takarékoskodni, amit a testület használ. 

Petrik Ferenc: Takarékos és ellenőrzött gazdálkodásra van szükség. Örül annak, hogy a közhasznú foglalkoztatottak járdát építenek. A teljesítményre is oda kell figyelni. Véleménye szerint minden intézménynek meg van a területén a hatásköre, pályázatokra oda kell figyelni, a számlákat rendezni kell, és a fejlesztésre is be kell osztani a költségvetésüket. Nem lehet teljesen az önkormányzatra hagyatkozni. 

Battyányi Józsefné: A szociális területen inkább munkahelyteremtésre lenne szükség. A szociális segélyek újratermelődését is vissza kellene szorítani. Meg kellene próbálni átformálni ezt a helyzetet és ezzel is lehetne megtakarítást elérni.

Rózsa György: Az államtól kapott összeget akarja most elosztani az önkormányzat. A pénz egy része fejkvóta formájában, intézményi támogatásként érkezik. Az lenne az önkormányzat alapvető érdeke, hogy meghatározza azokat a lehetőségeket, hogy hogyan tud bevételhez jutni. Azt lehet szétosztani, ami van. Az intézmények a bevételük 30-40 %-át próbálják saját erőből fedezni. Meg kell teremteni a fejlesztések alapjait. A polgármesternek meg kell próbálnia megkeresni a kapcsolatokat. Meg kell keresni azokat a csatornákat, amelyen keresztül a város forráshoz jut. 

Szabó Győző: Az önkormányzati költségvetésben 400 fő bérét kell biztosítani. Örül annak, hogy a településen az önkormányzat 400 főt tud foglalkoztatni.

Dr Szóró Magdolna: A takarékoskodást úgy értelmezi, hogy például az általános iskola konyhája és a gimnázium konyhája együtt lenne, így azt a konyhát el lehet látni olyan felszereléssel, ami megfelelő volna mind a két intézmény ellátásához. Olyan fejlesztéseket kell végrehajtani, ami a másik oldalon takarékossággal is jár.

Molnár Péter polgármester: Elmondja, hogy december 26-án várható az országos költségvetés elfogadása, ami várhatóan pozitívabb lesz. Az intézményekre szükség van. A gazdálkodásban vannak elrejtve források. A hivatal és a vezetése meg fog tenni azért mindent, hogy a forrásokat be tudják vonni. A 36 millió forint több, mint a 25 millió forint. Pozitívan látja ezt a kérdést. Ez év márciustól megjelentek a PHARE pályázatok, amelyek 90%-os támogatottságúak. Ha a megyei településfejlesztési bizottságon keresztül nyer az önkormányzat, akkor a 36 millió forintból 72 millió forint fejlesztési összeg lesz. Véleménye szerint ezt az összeget a meglévő fejlesztésre és a 2004. évi felkészülésre használják fel. Az Európai Unióhoz való csatlakozás esetén várhatóan lesznek pályázatok, melyekre fel kell készülni. Az iskola korszerűsítést meg kell oldani előbb vagy utóbb, ugyanilyen fontos az út és járdaépítés is. Meg kell terveztetni azokat a dolgokat, amelyekre szükség lehet egy pályázat benyújtásakor. Úgy gondolja, hogy be kell hozni a kapcsolatokat a település érdekében. Érzi azt, hogy az elmúlt 1-2 hónapban mit jelent 10 méter járda. Ezeket a dolgokat 36 millió forintból is meg lehet oldani. Úgy gondolja, hogy a közmunkásnak vissza kell adni a rangját. Kell egy jó szervezeti irányítás, kell feladat és kell megfelelő ellenőrzés. Szükség van egy helységre, ahol át tudnak öltözni, megmosakodni. Az is fontos, hogy az intézmények vezetői ismerjék egymás problémáját és tanúsítsanak önmérsékletet. Fel kell vállalni a buktatókat is, hogy a település más pályára álljon.
Mivel több hozzászólás nem hangzott el, kéri a testületet, hogy a 2003. évi költségvetési koncepcióval kapcsolatban szavazzanak.

A képviselő-testület 14 igen szavazattal, ellenszavazat és tartózkodás nélkül az alábbi határozatot hozza:

91/2002. (XII. 10.) számú h a t á r o z a t

Újszász Város Önkormányzatának 2003. évre vonatkozó költségvetési koncepciójáról.

Újszász Város Önkormányzat Képviselő-testülete az Önkormányzat 2003. évre vonatkozó költségvetési koncepcióját az előterjesztés szerint elfogadja.
A költségvetési rendelet-tervezet készítése során az alábbi alapelvek érvényesítését tartja fontosnak:

1.	A költségvetési rendelet tervezetben figyelembe kell venni a hatályos törvényi előírásokat, különös tekintettel a költségvetési, az önkormányzati, államháztartási törvényre és az ágazati jogszabályokra.
2.	A költségvetés előkészítése során biztosítani kell az intézményekkel és a jogszabályokban előírt fórumokkal történő egyeztetést.
3.	A költségvetési egyeztetések során törekedni kell a működőképesség biztosítására, az 8intézményi saját bevételek teljeskörű feltárására. A kiemelt előirányzatokat az ellátott feladatoktól és a feladatmutató-változásoktól függően szükséges megállapítani.
4.	Az intézményi költségvetésekben biztosítani kell a jogszabályban előírt kötelező bérelemeket, a szoros előrelépések, a jubileumi jutalmak fedezetét.
5.	A dologi kiadásoknál elsősorban a belső és külső tartalékokat kell feltárni, z intézményi bevételi többletek bevonásával indokolt esetben lehetséges ezen előirányzatok növelése.
6.	Az intézményi felújítási, fejlesztési igényeket szakmailag és műszakilag felül kell vizsgálni és fontossági sorrend figyelembevételével kell kialakítani a feladatok teljesítését.
7.	A fejlesztési kiadások prioritási sorrendje: pályázatok önrészének biztosítása, az intézményi igények alapján kisebb összegű intézményi felújítások és fejlesztések megvalósítása.
8.	A feltételek teljesülése esetén – a működési hiány csökkentése érdekében – elő kell készíteni a forráshiányos pályázatot.
9.	A költségvetési rendelet-tervezetben  kiadások és bevételek egyensúlyát úgy kell biztosítani, hogy a hiány mértéke ne haladja meg az 50 millió Ft-ot. Továbbra is biztosítani kell az általános tartalékot az év közben felmerülő többletkiadásokra.

Erről: 1./ Képviselő-testület tagjai,
          2./ Mátrahegyi Tamásné jegyző
               é r t e s ü l.-

4.	Napirendi pont megtárgyalása:
(2003. I. félévi munkaterv tervezet a jegyzőkönyv mellékletét képezi.)

Molnár Péter polgármester: Kéri a képviselő-testület tagjait, hogy tegyék meg hozzászólásaikat.
Mivel hozzászólás nem hangzott el, kéri a testületet, hogy szavazzanak.

Újszász Város Képviselő-testülete 14 igen szavazattal, ellenszavazat és tartózkodás nélkül az alábbi határozatot hozza:

92/2002. (XII. 10.) számú h a t á r o z a t

Újszász Város Képviselő-testület 2003. évi munkatervéről.

Újszász Város Képviselő-testület
2003. I. félévi m u n k a t e r v e

2003. január 28. kedd 16 óra

1./ Településfejlesztési koncepció megtárgyalása.
      Előadó: Molnár Péter polgármester

2./ Polgármesteri Hivatal és Intézményei pénzügyi ellenőrzés vizsgálatáról 
     jelentés.
     Előadó: Molnár Péter polgármester

3./ Élelmezési norma rendelet felülvizsgálata
     Előadó: Molnár Péter polgármester

4./ A lakáscélú támogatásokról és az önkormányzat tulajdonban lévő 
     házingatlanok elidegenítéséről szóló rendelet felülvizsgálata.
     Előadó: Mátrahegyi Tamásné jegyző

5./ Személyes gondoskodást nyújtó Szociális Intézmények térítési díjának 
     felülvizsgálata.
     Előadó: Molnár Péter polgármester 

6./ Egyéb kérdések megtárgyalása.

2003. február 11. kedd 16 óra

1./ Újszász Város Önkormányzat 2003. évi költségvetési rendelet megtárgyalása.
     Előadó: Molnár Péter polgármester  

2./ Köztisztasági rendelet felülvizsgálata.
     Előadó: Molnár Péter polgármester

3./ Egyéb kérdések megtárgyalása.

2003. március ll. Kedd 16 óra

1./ Zárszámadás 2002. évi pénzügyi tervről és ellenőrzések teljesítéséről.
      Előadó: Molnár Péter polgármester

2./ Újszász Város segélyezési rendjéről szóló rendelet felülvizsgálata.
     Előadó: Molnár Péter polgármester

3./ Egyéb kérdések megtárgyalása.

2003. április 8. kedd 16 óra

1./ Beszámoló az Összevont Óvodai Intézmény tevékenységéről
     Előadó: Szabóné Balogh Etelka óvodai intézmény vezetője

2./ A Szervezeti és Működési Szabályzat felülvizsgálata.
     Előadó: Molnár Péter polgármester

3./ Egyéb kérdések megtárgyalása.

2003. május 13. kedd 16 óra

1./ Beszámoló a Vörösmarty Mihály Általános Iskola tevékenységéről.
     Előadó: Bodnárné Szabó Gabriella igazgató

2./ Beszámoló a Gyermekjóléti Szolgálat tevékenységéről.
     Előadó: Farkas Józsefné gyermekjóléti szolgálat vezetője

3./ Egyéb kérdések megtárgyalása.

2003. június 10. 16 óra

1./ Beszámoló az Időskorúak Szociális Otthona tevékenységéről.
     Előadó: Mérész József igazgató

2./ Tájékoztató a Rendőrőrs tevékenységéről.
     Előadó: Kaizer Imre rendőrőrs parancsnok 

3./ Egyéb kérdések megtárgyalása.

2003. július ülés-szünet

2003. augusztus 12. kedd 16 óra

1./ Beszámoló a 2003. I. félévi költségvetés végrehajtásáról.
     Előadó: Molnár Péter polgármester

2./ 2003. II. félévi munkaterv megtárgyalása, elfogadása.
     Előadó: Molnár Péter polgármester

3./ Egyéb kérdések megtárgyalása.

Ú j s z á s z, 2002. december 10.

                                                                                      /:Molnár Péter:/
                                                                                        polgármester

5.	Napirendi pont egyéb kérdések megtárgyalása:

A./
Molnár Péter polgármester: A 2003. évi víz- és csatornadíjjal kapcsolatban elmondja, hogy számára az 5,6%-os áremelés elfogadható. Elmondja, hogy a vezérigazgató úr tájékoztatása alapján a locsolásra szánt külön vízmérő óra felszerelésére, amennyiben Újszászon ez felmérésre kerül, és több ilyen kérés is volna, akkor hajlandó volna a maximális kedvezményt nyújtani.

Petrik Ferenc: A Pénzügyi Bizottság a rendelet-tervezetet elfogadásra javasolja.

Rózsa György: Az Önkormányzatnak rendeletet kellene hozni arra vonatkozóan, amelyben kötelezi a lakosságot a szennyvíz rákötésére, türelmi idő megadásával. Kérdezi, hogy a rendelet-tervezetben a szennyvíz mérése nélküli vízdíj emelés azokra vonatkozik, akiknek külön vízóra van felszerelve a locsoláshoz, vagy azokra, akik még nem kötöttek rá a csatornára.

Molnár Péter polgármester: Azokra, akik még nem kötöttek rá a csatornára. Véleménye szerint addig, amíg az önkormányzati intézmények nincsenek rákötve a hálózatra, addig a lakosságtól sem várható el.
Mivel több hozzászólás nem hangzott el, kéri a testületet, hogy a rendelet-tervezettel kapcsolatban szavazzanak.

A képviselő-testület 13 igen szavazattal, 1 tartózkodással és ellenszavazat nélkül megalkotja

Újszász Város Önkormányzatának
18/2002. (XII. 11.) számú rendeletét 

a közüzemi víz- és csatornaszolgáltatási díj
hatósági árának megállapításáról.

A rendelet teljes szövegét a jegyzőkönyv
…….. sz. melléklete tartalmazza.

B./
Molnár Péter polgármester: A RETHMANN Rt. által adott 2003. évi szemétszállítási díjra vonatkozó szerződés-tervezettel kapcsolatban felkéri a Pénzügyi Bizottság elnökét, hogy tájékoztassa a testületet a bizottság javaslatáról.

Petrik Ferenc: A Pénzügyi Bizottság megtárgyalta az ajánlatot, mellyel kapcsolatban hosszú vita után úgy döntöttek, hogy nem fogadják el a szerződéstervezetet és egy újabb tárgyalási alapot kérnek a cégtől. Véleménye szerint elfogadhatatlan ez a nagymértékű emelés.

Kaló Istvánné: Elmondja, hogy ebben az árajánlatban rengeteg olyan tétel van, ami elfogadhatatlan. A tavalyi árhoz képest ez 68%-os emelést jelentene, melyben benne van a 20 %-os nyereség, üzemanyagfogyasztás, azonban valójában csak három napot van itt egy héten az autó és egész heti vagy havi bért terhel rá az önkormányzatra, nem harmadolja el. Az értékcsökkenés számítást sem tartották megfelelőnek.

Kónyár Zsigmondné: Elmondja, hogy annak idején az önkormányzat pályázatot nyújtott be 2000 darab kukaedény, 50 darab 1100 literes konténer és 6 darab hulladékgyűjtő sziget és 1 db hulladékszállító autó beszerzésére. A beruházás bruttó értéke 43.678.000.-Ft volt. Ennek kapja meg az önkormányzat az 57,6 %-os részét támogatásként, ami 25 millió forint. Ehhez a pályázathoz szükség volt önerő benyújtására, amit szerződésben rögzítettek a céggel. A pályázat közbeszerzés alá került, és a MUT Hungária Kft. nyerte el a gépjármű beszerzés jogát. Meglepődve tapasztalta, hogy a meghatározott beruházás összege nem 43 millió forint volt, hanem 53.157.000.-Ft. Ha ezt a bruttó összeget pályázza meg az önkormányzat, akkor több pályázati összeget lehetett volna nyerni. A megrendelt 2000 kuka időközben kevés lett, mivel utak lettek portalanítva, melyeknél konténer volt beállítva, így több kukára és kevesebb konténerre volt szükség. Elmondja, hogy a Rethmann Rt-vel megegyeztek abban, hogy a konténerekért cserébe hoznak még kukaedényt. A költségkalkulációban már 2220 kukaedény szerepelt és az 50 darab konténernek is szerepel a beszerzési ára. Meglepte az is, hogy a kalkulációban a nettó beszerzési árnak 19.108.000.-Ft volt feltüntetve, miközben a számlán 17.843.750.-Ft szerepelt, amely már kifizetésre is került. Ezek szerint a cég önrészként elszámol az önkormányzatnak 50%-os önerőt, ami nem lehet több 42,4 %-nál. 2003. évre alkalmaz egy 20 %-os kedvezményt, azonban ezt a következő években 2004-2006-ig bizonyos képlettel számítva visszaveszi. A szerződés-tervezet 10 éves időtartamra szólna. Véleménye szerint ez a szerződés így nem állja meg a helyét. 

Dr Baky Endre: Ha rajta múlott volna, akkor a gépjárműt az önkormányzat használta volna. Azt sikerült elérni annak idején, hogy az autó használatba adásáért cserébe a lomtalanítást végezzék el. Annak, akinek nem gyűlik össze minden héten 120 liternyi szemete, annak is ugyanannyit kell fizetnie az elszállításért. Nem támogatja a szerződés aláírását.

Molnár Péter polgármester: Elmondja, hogy Abony városa megnyerte a pályázatot a hulladéklerakó létesítésére, ami nem regionális, hanem saját hulladéklerakója a városnak. Ez a szemétszállítási díj máshol még ennél is magasabb. Kétpó jóval messzebb van, mint Abony. Lehetne velük tárgyalni.
Mivel több hozzászólás nem hangzott el, kéri a testületet, hogy szavazzanak azzal kapcsolatban, hogy elfogadják-e a beterjesztett szerződést.

A képviselő-testület 14 nem szavazattal, igen szavazat és tartózkodás nélkül nem fogadja el a hulladékszállítási díjra vonatkozó szerződés-tervezetet, és új tárgyalás kitűzését kéri.

C./
Kaló Istvánné alpolgármester: Tájékoztatja a testületet, hogy az Impulzus Egyesület felkereste az önkormányzatot, amely a Civil Házban működik Szolnokon, és felvázoltak egy PHARE pályázati lehetőséget, melynek több résztvevője van, így be szeretnék vonni Szolnokot, mint nagyvárost, Újszászt mint kisvárost és Rákóczifalvát. A pályázat 40 éven túli nők reintegrációjára vonatkozik. Másfél éven keresztül finanszírozzák 3-4 újszászi 40 éven felüli nő humán foglalkoztatását olyan családoknál, ahol idős beteget, vagy fogyatékkal élőt gondoznak, segítő feladatot látnának el. 18 hónapig 3-4 jelenleg munkanélküli embernek megoldódna a foglalkoztatása és utána egy 12 hónapos további foglalkoztatást kell vállalni. A költségvetésben szerepel egy olyan tétel, hogy támogatói szolgálat létrehozása. A pályázat 90 %-os támogatottságú. Képzésben is részesülnének és a támogatói szolgálatban is lehetne őket foglalkoztatni. Olyan embereket kell választani, akik vállalják a munkát, nem lépnek ki közben. A működtetéssel nem lesz gondja az önkormányzatnak, ezt mind az egyesület vállalja át. Támogatja a pályázat benyújtását. 

Molnár Péter polgármester: Kéri a képviselőket, hogy amennyiben egyetértenek a pályázat benyújtásával, szavazzanak.

A képviselő-testület 14 igen szavazattal, ellenszavazat és tartózkodás nélkül az alábbi határozatot hozza:

93/2002. (XII. 10.) számú h a t á r o z a t

a nők munkaerőpiaci re-integrációja elnevezésű PHARE pályázat benyújtásáról.

Újszász Város Képviselő-testülete dönt a nők munkaerőpiaci re-integrációja elnevezésű pályázat benyújtásáról, valamint a szükséges önerő biztosításáról.

Határidő: 2002. december 31.
Felelős: Molnár Péter polgármester

Erről: 1./ Képviselő-testület tagjai,
          2./ Mátrahegyi Tamásné jegyző
               é r t e s ü l.-

D./
Fehér János: A mellékelt előterjesztéssel kapcsolatban elmondja, hogy a Tájékoztatási, Kommunikációs és PR Bizottság üléséről készült tájékoztatóval szeretne egy új rendszert bevezetni, mely szerint minden bizottság a következő testületi ülésre elkészít egy anyagot a bizottság munkájáról, mivel a bizottsági feladatok súlya jelentősen megnőtt. A bizottsági ülésen elhangoztak olyan felvetések, melyekről testületi döntés szükséges. 7. pontban rögzítette azt, hogy mik a bizottság által legfontosabbnak tartott feladatok. A bizottság egy pályázatot írt ki a település honlapjának elkészítésére. Vannak érdeklődők, a pályázat beadási határideje december 16-a. A másik fontos téma a városgyűlés megrendezése. Szabó Győző képviselő ki is dolgozott erre egy forgatókönyvet. A bizottság első ülésén a városgyűlés megtartására az egyik javasolt időpont december 19-e volt két forgatókönyvi javaslattal. A későbbiekben még egy időpont, február 14-e merült fel. 

Szabó Győző: Leírta, hogy hogyan tudná elképzelni a városgyűlést. A forgatókönyvben szereplő volt képviselők és polgármester köszöntésére tűzzománc címer készítését javasolja. A javaslat lényege, hogy minden olyan képviselő, aki egyszer betöltött egy közmegbízatást, kapjon egy jelképes Újszász címert valamilyen formában. Minden leköszönő polgármesternek adjon az önkormányzat jelképes ajándékot Újszász feliratos aranygyűrűt. A városgyűlésen le is lehetne ezt bonyolítani. A város vezetése közül valaki méltatná a közszereplőket és a testület nevében átadná az ajándékokat. A városgyűlésen lehetne kihirdetni a weblappályázat nyertesét is. A városban jelentős szerepet betöltő vezetőket megkérnék arra, hogy egy pár percben mondják el terveiket. Előtte kihelyeznének véleménykérő lapokat közterületre, áruházba, a polgármesteri hivatalba. Az összegzett kérdésekre fél órában lehetne választ adni.

Rózsa György: A honlap pályázattal kapcsolatban az a kérdése, hogy csak esztétikáról van szó, vagy tartalommal is fel kell tölteni az oldalt. A városgyűléssel kapcsolatban elmondja, hogy mindkét időpont mellett tud érvet mondani. Volt egy ígérete a testületnek, miszerint minél hamarabb lesz egy városgyűlés. Lehet, hogy a decemberi időpont túl közel van és nem lehet a szervezést megoldani.

Répási Csabáné Tóth Rozália: Véleménye szerint a decemberi városgyűlés túl korán van, technikailag nem biztos, hogy megoldható a megszervezése.

Dr Baky Endre: Elmondja, hogy volt egy elképzelés, miszerint a weblap pályázat eredménye a decemberi városgyűlésen kerülne kihirdetésre. Nem hiszi, hogy kevés volna az idő a megszervezésére. 

Földi Lászlóné: Inkább januárban javasolja megrendezni a városgyűlést, mivel az ünnepek is közel vannak és az idő is kevés a megszervezésére. 

Petrik Ferenc: Véleménye szerint az idő túl kevés ahhoz, hogy az emberek figyelmét felhívják az ülésre. Az ülésre több témát kell megtárgyalni, mivel a weblap pályázat nem biztos, hogy felkelni minden ember érdeklődését. Ezért javasolja inkább, hogy februárban kerüljön megrendezésre a városgyűlés.

Molnár Péter polgármester: Úgy gondolja, hogy az emberek elszoktak már az ilyen irányú találkozóktól. Az idei évben a testületnek és a bizottságoknak is lesz még több ülése is. Januárban vagy februárban már több téma is megtárgyalásra kerülhet. A testület november 4-én tette le az esküt, nincsen elkésve a városgyűléssel. A jövő évben a város rendezési tervével kapcsolatban mindenképpen meg kell szólítani a város lakosságát. A költségvetés is február 11-én kerül elfogadásra, ez is lehet egy napirendi pont. Az Újszászi Híradó megjelenéséhez is igazodni kell, hogy a gyűlés időpontja és témája minél szélesebb körben ismert legyen.

Dr Szóró Magdolna: Véleménye szerint a forgatókönyvön nem kell változtatni.

Szabó Győző: Úgy gondolja, hogy a forgatókönyv februárban már nem lesz aktuális.

Rózsa György: Véleménye szerint addig mindenki átgondolja a gyűlés témáját. Köszöni Szabó Győző képviselőnek a munkáját, úgy gondolja, hogy a forgatókönyv mindenképpen alapul szolgál a februári gyűlés esetén is és fel kellene kérni az aktualizálására.

Bogárné Simon Klára: Úgy gondolja, hogy ha februárban volna a városgyűlés, akkor olyan időpontot kellene választani, amikor már biztosan meg lesz a költségvetés.

Szabó Győző: Véleménye szerint a költségvetés ugyanúgy megjelenik az újságban, és nem biztos, hogy mindenki ért a számokhoz. Ez ugyanúgy lenne a várgyűlésen is.

Molnár Péter polgármester: A költségvetés nem csak számokból áll, a fejlesztési koncepció közép és hosszútávú elképzelés turisztikai és egyéb téren. A februári városgyűlés a januári és a februári újságban is meg tud jelenni. Kéri a testület tagjait, hogy szavazzanak a 2003. február 14-ei 18.00 órai időpontban tartandó városgyűléssel kapcsolatban.

A képviselő-testület 9 igen szavazattal, 1 tartózkodással és 4 ellenszavazattal egyetért azzal a városgyűlés 2003. február 14-én, 18.00 órakor kerüljön megrendezésre.

Szabó Győző: A városgyűlés témájával kapcsolatban elmondja, hogy minden olyan polgármesternek, aki abbahagyja a polgármesteri pályafutását, adjon a testület olyan jelképes ajándékot, ami arra emlékezteti, hogy Újszász város polgármestere volt. Javasolja ajándéknak egy arany pecsétgyűrűt Újszász felirattal, valamint minden volt képviselőnek visszamenőleg is egy tűzzománc Újszász címert. Szeretne, ha erről döntés születne.

Molnár Péter polgármester: Lehet, hogy a tűzzománc címer nem fog elkészülni február 14-ig. Úgy gondolja, hogy meg kell köszönni ezeknek az embereknek a munkájukat, nem az anyagi tartalom a lényeges. Úgy gondolja, hogy az ajándéktárgyak átadására a város napja a megfelelő hely. A testületnek az ajándékok adományozására egy rendeletet kell hoznia.

Rózsa György: Ez nem biztos, hogy kitüntetés, hanem egy köszönetnyilvánítás. Úgy gondolja, hogy a választásoktól a város napja rendezvényig egy év telik el, ami túl hosszú idő.

Molnár Péter polgármester: Úgy gondolja, hogy ez a megbecsülés jele. Hozza meg a testület a döntést hagyományteremtő céllal visszamenőleg is. Kéri a képviselő-testület tagjait, hogy szavazzanak azzal kapcsolatban, hogy minden volt képviselő, aki egy ciklusban végig képviselőként tevékenykedett és minden leköszönő polgármester kapjon egy emlékjelvényt illetőleg egy emlékgyűrűt. Kéri a képviselő-testület tagjait, hogy a javaslattal kapcsolatban szavazzanak.

A képviselő-testület 10 igen szavazattal, 4 tartózkodással és ellenszavazat nélkül az alábbi határozatot hozza:

94/2002. (XII. 10.) számú h a t á r o z a t

a volt tisztségviselők és képviselők részére emléktárgy adományozásáról.

Újszász Város Képviselő-testület döntése értelmében minden volt képviselőnek, aki legalább egy ciklusban végig képviselőként tevékenykedett egy emlékjelvényt, illetőleg minden tisztségviselőnek, aki egy ciklusban végig tisztségviselőként tevékenykedett egy emlékgyűrűt adományoz ÚJSZÁSZ felirattal köszönetnyilvánításként.

Erről: 1./ Képviselő-testület tagjai,
          2./ Mátrahegyi Tamásné jegyző
               é r t e s ü l.-

B e j e l e n t é s e k

Molnár Péter polgármester: Elmondja, hogy a Gimnáziumban országos verseny került megrendezésre, melyhez gratulál a vezetésnek. Ez a magas színvonalú verseny a település hírnevét öregbítette országos szinten. Tájékoztatja a testületet, hogy a SAPARD piackorszerűsítésre vonatkozó pályázata be lett nyújtva. Szeretné megdicsérni a pályázat elkészítésében résztvevőket, a bizottság tagjait és a pénzügyi osztály dolgozóit. Tájékoztatja a testületet, hogy december 16-ával elindul egy könyvvizsgálati ellenőrzés, melyről az intézmények is kiértesítésre kerültek. Az elmúlt időszakban a rendőrséggel és a polgárőrséggel együtt benyújtásra került egy pályázat 1 millió forintos üzemanyag támogatásra és informatikai fejlesztésekre. A TRIÓ COM adott egy árajánlatot újszászi műsor készítésére vonatkozóan. Többen jelezték már, hogy nincs lehetőség csatlakozni a kábel tévére. Egyeztetésre fog sor kerülni ezzel kapcsolatban és a jelenlegi 400 bekötés helyett 1000 bekötés fog megvalósulni. Elmondja, hogy a karácsonyi díszkivilágításra 120.000.-Ft lett előirányozva. A mindenki karácsonyfájára tanulók fognak díszeket készíteni. Elmondja, hogy kisebbségi nap zajlott le a településen, és a testületből elég kevesen voltak jelen a rendezvényen. Megtörtént a szerződés aláírása a hóeltakarítás tárgyában, és úgy gondolja, hogy a legoptimálisabb szerződést sikerült aláírni. Elmondja, hogy volt egy vihar, aminek a következtében kidőlt egy nyárfa. Ennek az elkerülése végett intézkedett a többi nyárfa kivágásáról is, a jövő évben tavasszal azonban ki kell alakítani egy koncepciót az újraparkosításra. 

Bogárné Simon Klára: Elmondja, hogy az oktatási bizottság ülésén döntés született a beérkezett Bursa Hungarica pályázatokról. Összesen 30 pályázat érkezett. Az „A” típusú pályázatra melyet a jelenleg is főiskolán vagy egyetemen tanulók vehetnek igénybe 26 pályázat érkezett, ebből a feltételeknek 16 pályázat felelt meg. Indulatokat váltott ki a bizottság és a lakosok körében is néhány odaítélt pályázat. A testületnek megoldást kell találni arra, hogy a jövőben a beadott pályázatban szereplő adatok felülvizsgálásra kerülhessenek. A „B” típusú pályázatra, melyet a főiskolára, egyetemre felvételt nyert tanulók vehetnek igénybe 3 pályázat érkezett. A nyertesek 3 éven keresztül havi 10.000.-Ft összegben kapják meg ezt az ösztöndíjat, melyből 4.000.-Ft-ot a helyi önkormányzat, 6.000.-Ft-ot pedig a megyei önkormányzat biztosít.

Dr Baky Endre: Elmondja, hogy a vasúti átjárónál az új járda mellett az ároknál korlátot kellene felállítani, mivel már volt rá eset, hogy az autó belecsúszott az árokba.

Molnár Péter polgármester: A korlát is elkészült volna, de a fagyok miatt nem tudták folytatni a munkálatokat. 

Szabó Győző: Úgy gondolja, hogy az újszászi újságban egy olyan fórumot kellene bevezetni, amin lehetővé válna a lakosok részére a testület által megoldható problémák közlése. Ezeket a bizottság megnézi és szervezi a rendszerszintű válaszokat. Ez is része a lakossággal való kommunikációnak. Meg kell szervezni a februári városgyűlést is, hiszen a januári újságban meg kell jelennie a meghívónak. Javasolja, hogy a testületi üléseken született határozatokat másnap írásban kapják meg a képviselők. Javasolja a képviselői fogadóórák megtartását is, mivel úgy gondolja, hogy lakossági közmeghallgatás a testületi üléseken nem működik és nincs is rá idő. Legyen egy képviselői iroda, ahol rendelkezésre állnak a szükséges dokumentumok és számítógép. Javasolja ehhez a tanácskozóterem átrendezését. Elmondja, hogy az OTP automata rendszeresen elromlik. A könyvtár bővítésével meg kellene oldani, hogy a könyvtár Internet hozzáférést, fax és fénymásolási lehetőséget nyújtson. Van egy olyan egységes értékelési rendszer önkormányzatok számára, ami európai önértékelési modell alapján kérdőíves rendszerként működik, ennek segítségével a hivatal megtudja, hogy mik a gyenge pontjai, hol kell még fejleszteni. Ezt házon belül is meg lehet oldani.

Petrik Ferenc: Elmondja, hogy a Pénzügyi Bizottság ülésén szó volt arról, hogy a Kastély Otthonban hajléktalan szálló kerül kialakításra. Úgy gondolja, hogy ezt az önkormányzatnak nem szabad megengednie. Úgy hallotta, hogy történt egy lakásfoglalás a településen. Hogyan történt ez? Kérdezi, hogy karácsonyi csomag lesz-e az idén az idős embereknek és ha lesz milyen formában.

Molnár Péter polgármester: Elmondja, hogy a megyei egészségügyi koncepcióban szerepel, hogy a Kastély Otthonban az időskorúak részlege helyett hajléktalan szállót alakítanának ki. A koncepció még nincsen elfogadva. Megpróbál ebben az ügyben lépni. Elmondja, hogy a Batthyány úti önkormányzati lakást feltörték és beköltöztek a lakásba. Elmondja, hogy a család önkormányzati lakás kiutalása iránti kérelme már egy hónapja be van adva, mivel az eddigi albérletükből kitették őket. Ilyen típusú kérelem azonban már több is van bent. Az önkormányzatnak jelenleg ilyen célra egyetlen egy üres bérlakása van a Védgátsor 51. szám alatt. Ez az ingatlan fel lett ajánlva, de nem fogadták el, mivel nincs benne gáz és fürdőszoba. A képviselői fogadóirodával kapcsolatban elmondja, hogy a tárgyalóterem nem jó a kialakítására, hiszen ott napközben is különböző tárgyalások folynak az irodában lévő helyszűke miatt. A számítógépet pályázaton meg lehetne igényelni. Úgy gondolja, hogy ha a gyógyszertár épülete felszabadul és a könyvtár át tudna költözni, akkor a tervek szerint a könyvtár épülete tetőtérbeépítést kapna és a művelődési ház épületében is egy pár iroda felszabadulna. Elmondja, hogy a határozatokat nem lehet másnapra elkészíteni a dolgozók leterheltsége miatt. A jegyzőkönyvek közigazgatási hivatal felé való beküldési határideje is 15 nap. Beszélt az OTP-vel az automatával kapcsolatban, ahol azt a választ kapta, hogy ha hiba van azonnal szólni kell és megjavítják. A terveik szerint a jövő évben a helyi takarékszövetkezet kezelné az önkormányzat számláját, és két automata felszerelését kérnék tőlük. Még nem tudja, hogy karácsonyi csomag lesz-e az idén, át kell nézni a meglévő pénzügyi lehetőségeket. 

Kmf.

	/: Molnár Péter :/	/: Mátrahegyi Tamásné :/
	polgármester	jegyző